Diari Oficial de la Generalitat Valenciana


Sumari del DOGV 9229, del 03-12-2021 (2021/11306)

ORDRE 14/2021, de la Conselleria d'Hisenda i Model Econòmic, per la qual es regula la publicació, dins de l'àmbit de competències de la Generalitat, de la llista que comprén els deutors amb la Hisenda Pública, d'acord amb el que disposa l'article 95 bis de la Llei 58/2003, de 17 de desembre, general tributària.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9229

Data del DOGV
:   03-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11317


Data del document
:   29-10-2021

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic

ORDRE 14/2021, de la Conselleria d'Hisenda i Model Econòmic, per la qual es regula la publicació, dins de l'àmbit de competències de la Generalitat, de la llista que comprén els deutors amb la Hisenda Pública, d'acord amb el que disposa l'article 95 bis de la Llei 58/2003, de 17 de desembre, general tributària. [2021/11033]  
Preàmbul  
  
L'article 95 bis de la Llei general tributària, denominat «Publicitat de situacions d'incompliment rellevant de les obligacions tributàries», preveu publicar en el diari oficial corresponent una llista comprensiva de les dades identificatives de deutors a la Hisenda Pública per deutes o sancions tributàries quan concórreguen les circumstàncies següents:  
  
a) Que l'import total dels deutes i les sancions tributàries pendents d'ingrés supere l'import de 600.000 euros.  
b) Que aquests deutes o sancions tributàries no s'hagen pagat transcorregut el termini d'ingrés en període voluntari, excepte en el supòsit que s'hagen ajornat o suspés.  
La disposició addicional quarta de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021, preveu que la Conselleria d'Hisenda i Model Econòmic regularà la publicació, dins de l'àmbit de les competències de la Generalitat, de la llista que comprén els deutors a la Hisenda Pública, d'acord amb el que disposa l'article 95 bis de la Llei 58/2003, de 17 de desembre, general tributària, pel que fa als tributs propis i els tributs cedits per l'Estat l'aplicació dels quals correspon a la Generalitat.  
Constitueix l'objecte d'aquesta ordre determinar, quant als tributs propis i els tributs cedits per l'Estat l'aplicació dels quals correspon totalment o parcialment a la Generalitat, la data de publicació i els fitxers i els registres origen de les dades que cal publicar en la llista comprensiva de les persones o les entitats deutores amb la Hisenda Pública per deutes o sancions tributàries que complisquen les condicions disposades per l'apartat 1 de l'article 95 bis de la Llei 58/2003, de 17 de desembre, general tributària, i en els altres aspectes és aplicable el règim previst en aquest article.  
La norma s'adequa als principis de necessitat, eficàcia, proporcionalitat, seguretat jurídica, transparència i eficiència, als quals ha de subjectar-se l'exercici de la potestat reglamentària, d'acord amb el que disposa l'article 129 de la Llei 39/2015, d'1 d'octubre, del procediment administratiu comú de les administracions públiques. L'aprovació d'aquesta ordre constitueix el requisit necessari per a donar eficàcia a la previsió legal de la seua publicació mitjançant la determinació de la data de publicació i de les dades d'origen necessàries per a elaborar les llistes. Quant a la proporcionalitat i la seguretat jurídica, aquesta ordre afig la regulació imprescindible, sense que comporte mesures restrictives de drets ni impose obligacions a les ja contingudes en l'article 95 bis de la Llei general tributària, precepte dirigit a fer compatibles els principis d'igualtat i publicitat amb altres drets constitucionalment protegits, com ara els d'intimitat i protecció de dades.  
  
En matèria de transparència, s'han definit clarament els objectius d'aquesta norma i la seua justificació, i s'ha possibilitat la participació activa de les persones i les associacions representatives d'interessos que poden veure's afectades per aquesta.  
Finalment, l'eficiència d'aquesta ordre queda garantida perquè no comporta càrregues administratives addicionals. Les actuacions seran assumides pel personal i els mitjans ja existents, sense que les mesures incloses en aquesta suposen un increment de dotacions ni retribucions ni altres despeses de personal.  
En virtut d'això, en execució del que disposa la normativa esmentada, l'article 5 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, a proposta de la Direcció General de Tributs i Joc, i amb els tràmits i els informes exigits previs per l'article 43 de la Llei 5/1983, de 30 desembre, del Consell, així com els exigits amb caràcter bàsic en els articles 127 a 133 de la Llei 39/2015, d'1 d'octubre, del procediment administratiu comú de les administracions públiques, i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte de l'ordre  
Constitueix l'objecte d'aquesta ordre determinar, quant als tributs propis i els tributs cedits per l'Estat l'aplicació dels quals correspon totalment o parcialment a la Generalitat, la data de publicació i els fitxers i els registres origen de les dades a publicar en la llista comprensiva de les persones o les entitats deutores amb la Hisenda Pública per deutes o sancions tributàries que complisquen les condicions disposades per l'apartat 1 de l'article 95 bis de la Llei 58/2003, de 17 de desembre, general tributària.  
  
Article 2. Determinació dels fitxers i els registres utilitzats en l'elaboració de la llista  
1. La llista s'elaborarà a partir de les dades que consten en el Sistema d'Informació de l'Agència Tributària Valenciana el 31 de desembre de l'any anterior a l'acord de publicació, siga quina siga la quantitat pendent d'ingrés en la data d'aquest acord.  
Les dades corresponents a deutes que s'hagen d'incorporar a la llista derivades de la gestió de tributs que no siguen recaptats per via executiva a través del Sistema d'Informació de l'Agència Tributària Valenciana les haurà de certificar l'òrgan competent de l'ens o l'organisme gestor, segons la seua normativa específica.  
2. Aquesta llista incorporarà els camps previstos en l'apartat 2 de l'article 95 de la Llei 58/2003, de 17 de desembre, general tributària.  
  
3. La publicació s'efectuarà per mitjans electrònics en format PDF (portable document format), adoptarà les mesures necessàries, d'acord amb l'estat de la tècnica, per a impedir-ne la indexació del contingut a través de motors de recerca en internet, i assegurarà que les llistes deixen de ser accessibles una vegada transcórreguen tres mesos des de la data de publicació, d'acord amb l'article 95 bis de la Llei 58/2003, de 17 de desembre, general tributària.  
  
Article 3. Data i lloc de publicació de la llista  
La publicació de la llista comprensiva de les persones deutores amb la Hisenda Pública per deutes o sancions que, en data 31 de desembre de cada any, complisquen les circumstàncies per a incloure-les es realitzarà anualment a partir de l'1 de maig de l'any següent, en la seu electrònica de la Generalitat.  
  
Article 4. Òrgan competent per a dictar els acords de publicació  
Correspon a la persona titular de la Direcció General de l'Agència Tributària Valenciana la competència per a dictar l'acord de publicació de la llista comprensiva de les persones o les entitats deutores amb la Hisenda Pública de la Generalitat regulat en aquesta ordre.  
  
Article 5. Protecció de dades de caràcter personal  
1. Les dades personals seran tractades de conformitat amb el que disposa el Reglament 2016/679/UE, de 27 d'abril, de protecció de les persones físiques (Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. La publicació de la informació haurà de complir amb els principis de protecció de dades regulades en les normatives referenciades en l'apartat anterior.  
3. La informació completa sobre el tractament de dades personals que comporta aquesta ordre es troba disponible en el Registre d'activitats de tractament publicat en la pàgina web de l'Agència Valenciana Tributària, com a responsable d'aquestes activitats de tractament.  
  
  
DISPOSICIÓ ADDICIONAL  
  
Primera. Clàusula de no despesa  
La implementació d'aquesta ordre, ja que el seu únic cost per a la Generalitat és el derivat dels desenvolupaments necessaris d'adaptació en les aplicacions informàtiques de l'Agència Tributària Valenciana, efectuats a través dels mitjans ordinaris de desenvolupament, actualització i manteniment d'aquestes aplicacions, no implicarà un augment de la despesa pública, i, en tot cas, s'haurà d'atendre amb els mitjans personals i materials de la conselleria competent en matèria d'hisenda.  
  
Segona. Desplegament i aplicació de l'ordre  
Es faculta la persona titular de la direcció general de l'Agència Tributària Valenciana per a dictar les resolucions i adoptar les mesures que considere necessàries per a l'aplicació del que disposa aquesta ordre.  
  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de ser publicada en el DOGV.  
  
València, 29 d'octubre de 2021  
  
El conseller d'Hisenda i Model Econòmic  
VICENT SOLER I MARCO.